बहुत समय बाद रूमा ने इंदिरा से इस बारे में बात की तो इंदिरा ने कहा नहीं मुझे अभी शादी नहीं करनी है | जब रूमा ने सोहन से ये बात कही तो सोहन गुस्से से तिलमिला उठा और बोला अच्छा तो ये बात है | मैं उसे देख लूँगा वो कब तक नहीं मानेगी | सोहन ने हर रोज उसका पीछा करना शुरू किया और उसे तंग करने लगा | इसी तरह एक दिन सोहन अपने दोस्तों की मदद से इंदिरा को जबरदस्ती भगा कर ले गया और विवाह कर लिया | जब वह उसे अपने घर ले गया तो इंदिरा को देखकर सोहन के घर वालों की ख़ुशी का ठिकाना न रहा | जब इंदिरा के पिता को पता चला तो वह दंग रह गये मानो जैसे बिजली कौंध पड़ी हो | नैनसुख तुरंत इंदिरा को वापिस अपने घर लाने के लिए चला गया परन्तु सोहन के घर वाले इस के लिए हरगिज तैयार नहीं थे | उनके घर में तो जैसे साक्षात लक्ष्मी ही आ गई हो क्योंकि वे इंदिरा के बारे में पहले से ही जानते थे | इंदिरा घर परिवार की जिम्मेदारियों को भली-भांति समझती तथा उन्हें निभाना भी जानती थी | इंदिरा घर के कामों में ही नहीं बल्कि खेत-खलिहान के कामों में भी होशियार थी | इंदिरा ने सोहन के घर को स्वर्ग बनाने में कोई कसर नहीं छोड़ी | वह दिन-रात मेहनत करती रहती | ये कौन जानता था की जिस घर को बनाने में वह इतना कठोर परिश्रम कर रही है उसी घर की दहलीज पर उसे पैर रखने तक की भी इजाजत नहीं होगी | उस घर की दीवारों की चिनाई के लिए अपनी पीठ पर एक एक पत्थर उठाकर लाते हुए न जाने उसने कितने सपने बुने होंगे | इंदिरा से बेहतर इन सपनों की उडान को कोई अभागा ही समझ सकता है |